CELEX: 52021PC0014
Language: sk
Date: 2021-01-20
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli20. 1. 2021
            COM(2021) 14 final
            2021/0006(NLE)
            Návrh
            VYKONÁVACIE ROZHODNUTIE RADY, 
            ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty 
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Estónsko požiadalo listom, ktorý Komisia zaevidovala 9. októbra 2020, o povolenie naďalej do 31. decembra 2024 uplatňovať opatrenie odchyľujúce sa od článku 287 smernice o DPH, ktorým sa Estónsku umožňuje oslobodiť od DPH zdaniteľné osoby, ktorých ročný obrat nie je vyšší ako 40 000 EUR.
            
            
               O žiadosti predloženej Estónskom Komisia v súlade s článkom 395 ods. 2 smernice o DPH informovala ostatné členské štáty listom z 15. októbra 2020. Listom z 19. októbra 2020 Komisia oznámila Estónsku, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, resp. poskytnutia, a teda si nemôže odpočítať DPH na svojich vstupoch.
               
               
                  Podľa článku 287 bodu 8 smernice o DPH Estónsko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 16 000 EUR v národnej mene pri prepočítacom kurze platnom v deň jeho pristúpenia.
               
               
                  Estónsku sa vykonávacím rozhodnutím Rady (EÚ) 2017/563
                     2
                   povolilo zvýšiť strop ročného obratu zdaniteľných osôb na 40 000 EUR. Podľa daného vykonávacieho rozhodnutia môže Estónsko uplatňovať odchyľujúce sa opatrenie od 1. januára 2018 do 31. decembra 2020.
               
               
                  Osobitný postup pre malé podniky bol zmenený smernicou Rady (EÚ) 2020/285
                     3
                  , ktorá nadobudne účinnosť 1. januára 2025. Estónsko požiadalo o predĺženie uplatňovania tohto odchyľujúceho sa opatrenia do 31. decembra 2024. Podľa článku 284 smernice o DPH od 1. januára 2025 predstavuje nový limit 85 000 EUR. Limitná hodnota 40 000 EUR stanovená pre malé podniky v Estónsku je preto v súlade s novým ustanovením.
               
               
                  Zachovanie limitnej hodnoty na registráciu ako zdaniteľnej osoby umožňuje, aby administratívna záťaž osôb so zdaniteľným obratom v rozmedzí od 16 001 EUR do 40 000 EUR bola naďalej menšia bez toho, aby to malo významný vplyv na celkovú výšku príjmov z dane z pridanej hodnoty (DPH). Aj pracovné zaťaženie správcu dane je o niečo nižšie. Odchyľujúce sa opatrenie zostáva pre zdaniteľné osoby nepovinné.
               
            
            
               Toto odchyľujúce sa opatrenie, ktorým sa zjednodušujú povinnosti pre malých prevádzkovateľov, je v súlade s cieľmi stanovenými Európskou úniou pre malé podniky.
            
            
               
                  Uplatňovanie opatrenia nemá významný vplyv na celkovú sumu príjmov z DPH vybraných vo fáze konečnej spotreby. Zníženie príjmov štátu v oblasti DPH v dôsledku opatrenia predstavuje 15,6 milióna EUR ročne, čo znamená 0,6 % celkových príjmov z dane z pridanej hodnoty.
               
               
                  Odchyľujúce sa opatrenie nemá nepriaznivý vplyv na vlastné zdroje pochádzajúce z DPH, pretože Estónsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89.
               
               
                  Je preto vhodné Estónskej republike povoliť, aby uplatňovala dané odchyľujúce sa opatrenie do 31. decembra 2024.
               
            
            
               •Súlad s existujúcimi ustanoveniami v tejto oblasti politiky
            
            
               
                  Odchyľujúce sa opatrenie je v súlade s koncepciou smernice (EÚ) 2020/285, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky, ktorá vyplynula z akčného plánu v oblasti DPH
                     4
                   a ktorej cieľom je vytvoriť pre tieto podniky modernú, zjednodušenú úpravu. Jeho cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, znížiť negatívny vplyv limitu a uľahčiť dodržiavanie predpisov podnikmi, ako aj monitorovanie zo strany daňových správ.
               
               
                  Okrem toho je limit 40 000 EUR v súlade so smernicou (EÚ) 2020/285, keďže tá umožňuje členským štátom stanoviť limit ročného obratu požadovaný na účely oslobodenia od DPH na sumu najviac 85 000 EUR (alebo jej ekvivalent v národnej mene).
               
               
                  Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý limit, boli v súlade s ustanoveniami článkov 285 a 287 smernice o DPH udelené iným členským štátom. Holandsku
                     5
                   bol povolený limit 25 000 EUR; Taliansku
                     6
                   limit 30 000 EUR; Luxembursku
                     7
                   limit 35 000 EUR; Lotyšsku
                     8
                   a Poľsku
                     9
                   sa povolil limit 40 000 EUR; Litve
                     10
                   limit 55 000 EUR; Chorvátsku
                     11
                   limit 45 000 EUR a Malte
                     12
                   limit 20 000 EUR; Maďarsku
                     13
                   limit 48 000 EUR; Slovinsku
                     14
                   limit 50 000 EUR a Rumunsku
                     15
                   limit 88 500 EUR.
               
            
         
         
            
               
                  Ako už bolo uvedené, výnimky zo smernice o DPH by mali byť vždy časovo obmedzené, aby sa dali posúdiť ich účinky. Zahrnutie dátumu uplynutia platnosti daného osobitného opatrenia, ktorým je 31. december 2024, ako požaduje Estónska republika, je v súlade s požiadavkami smernice (EÚ) 2020/285 o jednoduchších pravidlách DPH pre malé a stredné podniky. V uvedenej smernici sa stanovuje 1. január 2025 ako dátum, ku ktorému budú musieť členské štáty uplatňovať vnútroštátne ustanovenia, ktoré sú povinné prijať na dosiahnutie súladu s touto smernicou.
               
               
                  Navrhované opatrenie je preto v súlade s ustanoveniami smernice o DPH.
               
            
            
               •Súlad s ostatnými politikami Únie
            
            
               
                  Komisia vo svojich ročných pracovných programoch neustále zdôrazňuje potrebu jednoduchších pravidiel pre malé podniky. V tejto súvislosti sa v pracovnom programe Komisie
                     16
                   na rok 2020 uvádza „osobitná stratégia pre MSP, ktorá malým a stredným podnikom uľahčí podnikanie, rozširovanie a expanziu“. Pokiaľ ide o fiškálne pravidlá, osobitné opatrenie je v súlade s týmito cieľmi. Je v súlade najmä s pracovným programom Komisie na rok 2017
                     17
                  , v ktorom sa osobitne poukázalo na to, že administratívna záťaž spojená s dodržiavaním predpisov v oblasti DPH je pre malé podniky vysoká a že technické inovácie predstavujú nové výzvy pre účinný výber daní, a v ktorom sa zdôraznila potreba zjednodušiť DPH pre menšie spoločnosti.
               
               
                  Podobne je opatrenie v súlade so stratégiou jednotného trhu z roku 2015
                     18
                  , v ktorej Komisia vytýčila cieľ podporovať rast malých a stredných podnikov, okrem iného znížením administratívnej záťaže, ktorá im bráni v plnej miere využívať výhody jednotného trhu. Nadväzuje aj na posolstvo oznámenia Komisie z roku 2013 s názvom „Akčný plán pre podnikanie 2020: Opätovné stimulovanie podnikateľského ducha v Európe“
                     19
                  , v ktorom sa zdôraznila potreba zjednodušiť právne predpisy v oblasti daní pre malé podniky.
               
               
                  V neposlednom rade je dané opatrenie v súlade s politikami EÚ zameranými na malé a stredné podniky, ktoré sú stanovené v oznámení Komisie o startupoch
                     20
                   z roku 2016 a v oznámení z roku 2008 s názvom Najskôr myslieť v malom – iniciatíva „Small Business Act“ pre Európu
                     21
                  , v ktorom sa členské štáty vyzvali, aby v návrhoch právnych predpisov zohľadňovali osobitné charakteristické črty MSP a zjednodušili existujúce regulačné prostredie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Estónskom a týka sa iba tohto členského štátu.
               
            
         
         
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa zvyšuje limit ročného obratu, pri nepresiahnutí ktorého môžu byť zdaniteľné osoby oslobodené od DPH. Rozširuje teda rozsah pôsobnosti zjednodušujúceho opatrenia, ktorým sa odstraňujú mnohé z povinností súvisiacich s DPH pre podniky s ročným obratom, ktorý nie je vyšší ako 40 000 EUR.
               
               
                  Osoby, ktorých zdaniteľný obrat nepresahuje daný limit, sa nebudú musieť zaregistrovať na účely identifikácie pre DPH, a v dôsledku tohto opatrenia bude teda ich administratívna záťaž nižšia, pretože nebudú musieť viesť záznamy o DPH ani podávať daňové priznania k DPH. Povedie to aj k zníženiu pracovného zaťaženia pre daňové orgány. Bude to mať potenciálny priaznivý vplyv na zníženie administratívnej záťaže pre zdaniteľné osoby, ktoré sú v súčasnosti v Estónsku registrované na účely DPH, a následne aj pre daňovú správu.
               
               
                  Estónsko uvádza, že v rokoch 2016 a 2017 predstavoval percentuálny podiel osôb identifikovaných na účely DPH s ročným obratom v rozmedzí 16 001 – 40 000 EUR 18 % z celkového počtu osôb identifikovaných na účely DPH. V roku 2019 predstavoval tento percentuálny podiel 15 % zo všetkých osôb identifikovaných na účely DPH. K 14. septembru 2020 bol celkový počet zdaniteľných osôb identifikovaných na účely DPH v Estónsku 98 160. Odchyľujúce sa opatrenie sa teda priamo týka približne 3 000 podnikov.
               
            
            
               Z hľadiska príjmov z DPH nedochádza k významnému vplyvu na príjmy štátneho rozpočtu Estónska. Zníženie príjmov štátu v oblasti DPH v dôsledku opatrenia predstavuje 15,6 milióna EUR ročne, čo znamená 0,6 % celkových príjmov z DPH. Účinok je teda zanedbateľný.
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Estónsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  22
               .
            
            
               2021/0006 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty 
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  23
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
         
         
            
               (1)Podľa článku 287 bodu 8 smernice 2006/112/ES môže Estónsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 16 000 EUR v národnej mene pri prepočítacom kurze platnom v deň jeho pristúpenia.
            
            
               (2)Vykonávacím rozhodnutím Rady (EÚ) 2017/563
                  24
                sa Estónsku povolilo zaviesť osobitné opatrenie odchyľujúce sa od článku 287 smernice 2006/112/ES (ďalej len „odchyľujúce sa opatrenie“), ktorým sa od DPH oslobodzujú zdaniteľné osoby, ktorých ročný obrat nie je vyšší ako 40 000 EUR. Estónsku bolo povolené uplatňovať toto odchyľujúce sa opatrenie od 1. januára 2018 do 31. decembra 2020 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES, podľa toho, čo nastane skôr.
            
            
               (3)Rada 18. februára 2020 prijala smernicu (EÚ) 2020/285
                  25
               , ktorou sa menia články 281 až 294 smernice 2006/112/ES, pokiaľ ide o osobitnú úpravu pre malé podniky, a stanovujú sa nové pravidlá pre malé podniky vrátane maximálneho limitu ročného obratu, ktorý môže členský štát stanoviť, na úrovni 85 000 EUR alebo ekvivalentu tejto sumy v národnej mene.
            
            
               (4)Listom, ktorý Komisia zaevidovala 9. októbra 2020, Estónsko požiadalo o povolenie uplatňovať odchyľujúce sa opatrenie aj naďalej, a to do 31. decembra 2024.
            
            
               (5)Listom z 15. októbra 2020 Komisia informovala ostatné členské štáty v súlade s článkom 395 ods. 2 druhým pododsekom smernice 2006/112/ES o žiadosti, ktorú predložilo Estónsko. Listom z 19. októbra 2020 Komisia oznámila Estónsku, že má všetky informácie potrebné na posúdenie danej žiadosti.
            
            
               (6)Odchyľujúce sa opatrenie je v súlade s cieľmi oznámenia Komisie „Najskôr myslieť v malom“ – iniciatíva „Small Business Act“ pre Európu
                  26
               .
            
            
               (7)Podľa informácií, ktoré poskytlo Estónsko, bude mať odchyľujúce sa opatrenie len zanedbateľný vplyv na celkovú sumu daňových príjmov Estónska vybraných na stupni konečnej spotreby. Zdaniteľné osoby sa môžu naďalej rozhodnúť pre všeobecnú úpravu uplatňovania DPH v súlade s článkom 290 smernice 2006/112/ES.
            
            
               (8)Odchyľujúce sa opatrenie nebude mať nepriaznivý vplyv na vlastné zdroje Únie pochádzajúce z DPH, pretože Estónsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89
                  27
               .
            
            
               (9)Vzhľadom na možný pozitívny vplyv tohto odchyľujúceho sa opatrenia z hľadiska zníženia administratívnej záťaže a nákladov pre malé podniky by sa Estónsku malo povoliť uplatňovať ho na dlhšie obdobie.
            
            
               (10)Povolenie na uplatňovanie odchyľujúceho sa opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť daného limitu. Okrem toho majú členské štáty podľa smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a tieto ustanovenia uplatňovať od 1. januára 2025. Je preto vhodné povoliť Estónsku, aby uplatňovalo dané odchyľujúce sa opatrenie do 31. decembra 2024.
            
            
               (11)Vykonávacie rozhodnutie (EÚ) 2017/563 by sa preto malo zodpovedajúcim spôsobom zmeniť,
            
            
            
               PRIJALA TOTO ROZHODNUTIE:
            
            
               Článok 1
            
            
               V článku 2 vykonávacieho rozhodnutia (EÚ) 2017/563 sa druhý odsek nahrádza takto:
            
            
               „Toto rozhodnutie sa uplatňuje od 1. januára 2018 do 31. decembra 2024.“
            
            
               Článok 2
            
            
               Toto rozhodnutie je určené Estónskej republike.
            
            
               V Bruseli
            
            
               
                     Za Radu
               
            
         
         
            
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33 – 34).
               
               
                  
                     (3)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13 – 23).
               
               
                  
                     (4)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (5)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (6)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11 – 12).
               
               
                  
                     (7)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (8)
                  
                        Vykonávacie rozhodnutie Rady (EÚ) 2020/1261 zo 4. septembra 2020, ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 4 – 5).
               
               
                  
                     (9)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (10)
                  
                        Vykonávacie rozhodnutie Rady (EÚ) 2017/1853 z 10. októbra 2017, ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 15 – 16). Prebieha písomný postup týkajúci sa nového opatrenia.
               
               
                  
                     (11)
                  
                        Vykonávacie rozhodnutie Rady (EÚ) 2020/1661 z 3. novembra 2020, ktorým sa mení vykonávacie rozhodnutie (EÚ) 2017/1768, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 374, 10.11.2020, s. 4 – 5).
               
               
                  
                     (12)
                  
                        Vykonávacie rozhodnutie Rady (EÚ) 2020/1662 z 3. novembra 2020, ktorým sa mení vykonávacie rozhodnutie (EÚ) 2018/279, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 374, 10.11.2020, s. 6 – 7).
               
               
                  
                     (13)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (14)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (15)
                  
                        Vykonávacie rozhodnutie Rady (EÚ) 2020/1260 zo 4. septembra 2020, ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 1 – 3).
               
               
                  
                     (16)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2020 – Ambicióznejšia Únia [COM(2020) 37 final].
               
               
                  
                     (17)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2017 [COM(2016) 710 final].
               
               
                  
                     (18)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Zlepšovanie jednotného trhu: viac príležitostí pre ľudí a podniky [COM(2015) 550 final].
               
               
                  
                     (19)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Akčný plán pre podnikanie 2020: Opätovné stimulovanie podnikateľského ducha v Európe [COM(2012) 795 final].
               
               
                  
                     (20)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Budúci lídri Európy: iniciatíva pre začínajúce a rozširujúce sa podniky [COM(2016) 733 final].
               
               
                  
                     (21)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ – Iniciatíva „Small Business Act“ pre Európu [KOM(2008) 394 v konečnom znení].
               
               
                  
                     (22)
                  
                        Ú. v. ES L 155, 7.6.1989, s. 9 – 13.
               
               
                  
                     (23)
                  
                        Ú. v. EÚ L 347, 11.12.2006, s. 1.
               
               
                  
                     (24)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (25)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (26)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov - „Najskôr myslieť v malom“ Iniciatíva „Small Business Act“ pre Európu, Brusel 25. 6. 2008, KOM(2008) 394 v konečnom znení.
               
               
                  
                     (27)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).